Nyerő pályán a címvédő ETO, a Fraditól bravúr kell
Montenegrói győzelmével a Győr szinte továbbjutott, az FTC viszont nehéz helyzetbe került a Rosztov-Don elleni vereség után a női kézilabda BL negyeddöntőjében.
Dabason mintegy 2500, a hangerővel nem spóroló fanatikus előtt nagy szívvel, derekasan küzdött az FTC-Rail Cargo Hungaria a sztárjátékosok sorát felvonultató orosz bajnok Rosztov-Don ellen, a vendégcsapat azonban kíméletlenül kihasználta a Szikora Melinda korai sérülése miatt végig egy kapussal, a remek védések sorozatát bemutató, ám néha peches Bíró Blankával „gazdálkodó” házigazda hibáit védekezésben és támadásban is. A kezdeti nagy rohanás után félidőben még megközelítette az első játékrész hajrája előtt elhúzó, néhány véleményes ítélet miatt a német játékvezetői páros szimpátiáját is élvező riválisát a Ferencváros, ám a térfélcserét követően többször is 4-5 góllal vezettek az oroszok.
A történtek fényében elfogadható eredménynek számít a nagy küzdelem árán „kiharcolt” 31-29-es vereség (a lőtt gólok száma dicséretes, a kapottaké már kevésbé), az idegenbeli visszavágó előtt azonban nem állítható, hogy a budapesti együttes a magyar fővárosban sorra kerülő négyes döntőbe jutásért zajló párharc esélyese.
„Sok hibával kézilabdáztunk, a második félidő elejét pedig kicsit elrontottuk, mégsem vagyok csalódott, hiszen jó iramú mérkőzést játszottunk. Többször is nagy hátrányból tudtunk visszakapaszkodni, ezért is hiszünk töretlenül a továbbjutásban, ha ugyanígy egy csapatként tudunk működni, még bármi lehet. Nem dőlt el semmi” - nyilatkozta lapunknak a lefújást követően hazai részről a négy gólt elérő Schatzl Nadine.


A játéknap másik összecsapása után szinte nem maradt nyitott kérdés, a Buducnost Podgorica vendégeként 26-20-ra nyerő címvédő, a Győri Audi ETO KC valószínűleg ismét bejut a sorozat végjátékába. A remek formában védő Kiss Éva kapuját a mérkőzés elején közel hét percig nem tudta bevenni a Buducnost, amely az első félidő derekán egy rövid periódus erejéig vezetett is, később viszont újra hosszasan gólképtelen maradt. Az előnyét magabiztosan növelő, egész évben sérülésektől tizedelt ETO kontrollálta a mérkőzést, megérdemelten nyert.
„A Buducnost igazán harcos csapat benyomását keltette annak ellenére is, hogy jórészt fiatalokból áll, elismerésre méltó, amit a szezonban eddig véghezvitt” – idézi a győriek honlapja a magyarokat felkészítő Ambros Martín vezetőedzőt, aki kiemelte: komolyan kell venniük a szombaton sorra kerülő visszavágót is.
A párharcok első felvonása alapján a győri drukkerek ünnepre, a ferencvárosiak rázós kirándulásra készülhetnek aznap.
Az FTC kapusa, Bíró Blanka végigvédte az oroszok elleni találkozót, nem rajta múlott a siker.

- Bravúrok sorát láthattuk öntől, mégis hátrányban van a csapata.
- A kétgólos hátrányunk a mérkőzés egészét tekintve jó eredmény, hiszen az oroszok helyenként többel is vezettek. A csapat szíve a helyén volt, így többször is sikerült felzárkózni, ez pedig bátorságot adhat nekünk a visszavágóra.

- Csapattársa korai sérülése miatt cserelehetőség nélkül védett. Ez nagy hátrányt jelentett?
- Nehéz és fárasztó mérkőzés volt ez számomra így. Ilyen szituációban egy kapus mindig kicsit magára van utalva a kapuban, hiszen tudja, gyengébb teljesítmény esetén sem teheti meg, hogy leüljön. Próbáltam nem azon gondolkodni, hogy mi lesz, ha esetleg hullámvölgybe kerülök, igyekeztem gyorsan átlendülni a nehézségeken, hiszen csak így segíthettem a társaknak.

- Hisznek még a továbbjutásban?
- Természetesen. Noha hátrányban vagyunk, ez a két gól nem jelenti azt, hogy feltartott kézzel kell mennünk Rosztovba. Mindannyiunk álma, hogy bejussunk a négyes döntőbe, ezt pedig még van esélyünk kiharcolni.
Megszerezte története huszonnyolcadik bajnoki címét a Bayern München labdarúgócsapata, miután a 29. fordulóban 4-1-re nyert az Augsburg otthonában, és öt fordulóval a vége előtt, behozhatatlan, húsz pont előnnyel vezet a második helyezett Schalke04 ellen. A bajorok megszakítás nélkül hatodszor nyerték meg a német bajnokságot.
"Nem tartunk nagy ünneplést, az öltözőben gratuláltam a srácoknak, de fontos feladatok várnak még ránk, szerdán következik a Sevilla elleni Bajnokok Ligája-negyeddöntő visszavágója - mondta Jupp Heynckes, a müncheniek vezetőedzője. - A szezon végén lehet majd ünnepelni, bízom benne, nem a mostani lesz az egyetlen nagy sikerünk."
Nem volt oka az örömre Dárdai Pálnak, a Hertha BSC szakvezetőjének. A fővárosiak 1-0-ra vezettek, végül azonban 2-1-re kikaptak a Borussia Mönchengladbach vendégeként.
"Buta vereséget szenvedtünk, ami bosszant, de a játékosok hozzáállására nem lehetett panaszom, meg kell tanulnunk nyugodtan játszani, ha vezetünk, és megőrizni ilyen helyzetben az előnyünket" - jelentette ki a tréner.
Megszerezte története huszonnyolcadik bajnoki címét a Bayern München labdarúgócsapata, miután a 29. fordulóban 4-1-re nyert az Augsburg otthonában, és öt fordulóval a vége előtt, behozhatatlan, húsz pont előnnyel vezet a második helyezett Schalke04 ellen. A bajorok megszakítás nélkül hatodszor nyerték meg a német bajnokságot.
"Nem tartunk nagy ünneplést, az öltözőben gratuláltam a srácoknak, de fontos feladatok várnak még ránk, szerdán következik a Sevilla elleni Bajnokok Ligája-negyeddöntő visszavágója - mondta Jupp Heynckes, a müncheniek vezetőedzője. - A szezon végén lehet majd ünnepelni, bízom benne, nem a mostani lesz az egyetlen nagy sikerünk."
Nem volt oka az örömre Dárdai Pálnak, a Hertha BSC szakvezetőjének. A fővárosiak 1-0-ra vezettek, végül azonban 2-1-re kikaptak a Borussia Mönchengladbach vendégeként.
"Buta vereséget szenvedtünk, ami bosszant, de a játékosok hozzáállására nem lehetett panaszom, meg kell tanulnunk nyugodtan játszani, ha vezetünk, és megőrizni ilyen helyzetben az előnyünket" - jelentette ki a tréner.
Győri Audi ETO KC kézilabda Bayern München FTC női kézilabda Bajnokok Ligája